钦定古今图书集成/明伦汇编/交谊典/第023卷
## 钦定古今图书集成/明伦汇编/交谊典/第023卷

| 钦定古今图书集成 明伦汇编 第二十三卷 |

| |

钦定古今图书集成明伦汇编交谊典

第二十三卷目录

宾主部纪事二

交谊典第二十三卷

《史记楚元王世家》：始高祖微时，尝辟事，时时与宾客
过巨嫂食。嫂厌叔，叔与客来，嫂详为羹尽栎釜，宾客
以故去。已而视釜中尚有羹，高祖繇此怨其嫂。
《田儋传》：“高皇帝使使持节具告以诏商状曰：‘田横来，
大者王，小者乃侯耳。不来，且举兵加诛焉’。”田横乃与
其客二人乘传诣洛阳，未至三十里，至尸乡厩置遂
自刭，令客奉其头，从使者驰奏之。高帝为之流涕，而
拜其二客为都尉，以王者礼葬横。既葬，二客穿其冢
旁孔，皆自刭下从之。

《萧相国世家》：“汉十一年，陈豨反，高祖自将至邯郸，未
罢，淮阴侯谋反关中，吕后用萧何计，诛淮阴侯，语在
淮阴事中。上已闻淮阴侯诛，使使拜丞相何为相国，
益封五千户，令卒五百人一郡尉，为相国卫。诸君皆
贺，召平独吊。”召平者，故秦东陵侯。秦破为布衣，贫，种
瓜于长安城东，瓜美，故世俗谓之东陵瓜，从召平以
为名也。召平谓相国曰：“祸自此始矣。上暴露于外，而
君守于中，非被矢石之事而益君封置卫者，以今者
淮阴侯新反于中，疑君心矣。夫置卫卫君，非以宠君
也。愿君让封勿受，悉以家私财佐军，则上心说。”相国
从其计，高帝乃大喜。汉十二年秋，黥布反，上自将击
之，数使使问相国何为。相国为上在军，乃拊循勉力
百姓，悉以所有佐军，如陈豨时。客有说相国曰：“君灭
族不久矣。夫君位为相国，功第一，可复加哉！然君初
入关中，得百姓心，十馀年矣，皆附君，常复孳孳得民
和。上所为数问君者，畏君倾动关中。今君胡不多买
田地，贱贳贷以自污？”上心乃安。于是相国从其计，上
乃大说。

《汉书燕王刘泽传》：“泽，高祖从祖昆弟也。高祖三年，泽
为郎中。十一年，以将军击陈豨将王黄，封为营陵侯。
高后时，齐人田生游，乏资以画奸，泽泽大说之，用金
二百斤为田生寿。田生已得金，即归齐。二岁，泽使人
谓田生曰：‘弗与矣’。田生如长安，不见泽，而假大宅，令
其子求事吕后所幸大谒者张卿。居数月，田生子请”
张卿临，亲修具。张卿往，见田生帷帐具置如列侯。张
卿惊。酒酣，乃屏人说张卿曰：“臣观诸侯邸第百馀，皆
高帝一切功臣。今《吕氏雅故》本推毂高帝就天下，功
至大，又有亲戚太后之重。太后春秋长，诸吕弱，太后
欲立吕产为吕王，王代，太后又重发之，恐大臣不听。
今卿最幸，大臣所敬，何不风大臣以”闻太后，“太后必
喜。诸吕以王，万户侯亦卿之有。太后心欲之，而卿为
内臣，不急发，恐祸及身矣。”张卿大然之。乃风大臣语
太后，太后朝，因问大臣，大臣请立吕产为吕王。太后
赐张卿千金。张卿以其半进田生，田生弗受，因说之
曰：“吕产王也，诸大臣未大服。今营陵侯泽诸刘长为
大将军，独此尚觖望。今卿言太后裂十馀县王之，彼
得王喜于诸吕，王益固矣。”张卿入言之，又太后女弟
吕媭女亦为营陵侯妻，故遂立营陵侯泽为琅琊王。
琅琊王与田生之国，急行，毋留出关。太后果使人追
之，已出即还。

《季布传》：“布为河东守，辩士曹丘生数招权，顾金钱，事
贵人赵谈等，与窦长君善。布闻，寄书谏长君曰：‘吾闻
曹丘生非长者，勿与通。及曹丘生归，欲得书诣布。窦
长君曰：‘季将军不说足下，足下无往’。固请书，遂行。使
人先发书，布果大怒，待曹丘。曹丘至则揖布曰：‘楚人
谚曰：‘得黄金百，不如得季布诺’。足下何以得此声梁
楚之间哉！且仆与足下俱楚人，使仆游扬足下名于
天下，顾不美乎？何足下距仆之深也’’！”布乃大说，引入。
留数月，为上客，厚送之。布名所以益闻者，曹丘扬之
也。

《朱建传》：“建楚人也。故尝为淮南王黥布相，有罪去，后
复事布，布欲反时，问建，建谏止之，布不听，听梁父侯
遂反汉。既诛布，闻建谏之，高祖赐建号平原君，家徙
长安。为人辩有口，刻廉刚直，行不苟合，义不取容。辟
阳侯行不正，得幸吕太后，欲知建，建不肯见。及建母
死，贫未有以发丧，方假貣服具。陆贾素与建善，乃见”
辟阳侯，贺曰：“平原君母死。”辟阳侯曰：“平原君母死，何
乃贺我？”陆生曰：“前日君侯欲知平原君，平原君义不
知君，以其母故。今其母死，君诚厚送丧，则彼为君死
矣。”辟阳侯迺奉百金裞。列侯贵人以辟阳侯故往赙，
凡五百金。久之，人或毁辟阳侯。惠帝大怒，下吏欲诛之。太后惭不可言。大臣多害辟阳侯行，欲遂诛之。辟
阳侯困急，使人欲见建。建辞曰：“狱急，不敢见君。”建乃
求见孝惠幸臣闳籍孺说曰：“君所以得幸帝，天下莫
不闻。今辟阳侯幸太后，而下吏，道路皆言君谗，欲杀
之。今日辟阳侯诛，旦日太后含怒，亦诛君。君何不肉
袒为辟阳侯言帝，帝听君出辟阳侯。”太后大驩：“两主
俱幸君，君富贵益倍矣。”于是闳、籍孺大恐，从其计，言
帝。帝果出辟阳侯。辟阳侯之囚，欲见建，建不见辟阳
侯，以为背之，大怒。及其成功，出之，大惊。吕太后崩，大
臣诛诸吕，辟阳侯于诸吕至深，卒不诛。计画所以全
者，皆陆生、平原君之力也。孝文时，淮南厉王杀辟阳
侯以党诸吕，故孝文闻其客朱建为其策，使吏捕欲
治。闻吏至门，建欲自杀。诸子及吏皆曰：“事未可知，何
自杀为？”建曰：“我死祸绝，不及乃身矣。”遂自刭。文帝闻
而惜之，曰：“吾无杀建意也。”乃召其子，拜为中大夫。
《郑当时传》：当时以任侠自喜，脱张羽于厄，声闻梁楚
间。孝景时，为太子舍人，每五日洗沐，常置驿马长安
诸郊，请谢宾客。夜以继日，至明旦常恐不遍。当时好
《黄》《老》言，其慕长者如恐不称，自见年少官薄，然其知
友皆大父行，天下有名之士也。为大司农，戒门下，客
至，亡贵贱，亡留门下者，执宾主之礼，以其贵下人。性
廉，又不治产卬，奉赐给诸公。然其馈遗人，不过具器
食。每朝，候上间说，未尝不言天下长者。其推毂士及
官属丞史，诚有味其言也。常引以为贤于己。未尝名
吏与官属言，若恐伤之。闻人之善言，进之上唯恐后。
山东诸公以此翕然称郑庄，使视决河，自请治行五
日。上曰：“吾闻郑庄行千里不赍粮，治行者何也？”当时
为大司农，任人宾客，僦入多逋负。司马安为淮阳太
守，发其事，当时以此陷罪，赎为庶人。顷之，守长史，迁
汝南太守，数岁以官卒。当时始与汲黯列为九卿，内
行修两人中废，宾客益落。当时死，家无馀财。先是，下
邽翟公为廷尉，宾客亦填门，及废，门外可设爵罗。后
复为廷尉，客欲往，翟公大署其门曰：“一死一生，乃知
交情；一贫一富，迺知交态；一贵一贱”，交情乃见
《窦婴传》。婴喜宾客，孝景三年，吴楚反，拜大将军。七国
破，封为魏其侯，游士宾客争归之。

《田蚡传》：“武帝初即位，蚡以舅封为武安侯。蚡新用事，
卑下宾客，进名士家居者贵之，欲以倾诸将相。上所
填抚，多蚡宾客计策。婴为丞相，蚡为太尉，俱好儒术，
推毂赵绾为御史大夫，王臧为郎中令。窦太后好黄
老言，婴蚡赵绾等贬道家言，太后滋不说。赵绾请毋
奏事东宫。太后大怒，罢逐赵绾，免丞相婴、太尉蚡。蚡”
虽不任职，以王太后故亲幸，数言事多效。士吏趋势
利者皆去婴而归蚡。婴失窦太后益疏不用，无埶诸
公，稍自引而怠骜，唯灌夫独否。故婴《墨墨》不得意，而
厚遇夫也。

《史记武安侯传》：“建元元年，丞相绾病免，上议置丞相
太尉。籍福说武安侯曰：‘魏其贵久矣，天下士素归之。
今将军初兴，未如魏其，即上以将军为丞相，必让魏
其。魏其为丞相，将军必为太尉。太尉、丞相尊等耳，又
有让贤名’。武安侯乃微言太后风上，于是乃以魏其
侯为丞相，武安侯为太尉。籍福贺魏其侯，因吊曰：‘君
侯资性喜善疾恶，方今善人誉君侯，故至丞相。然君
侯且疾恶恶人众且亦毁君侯。君侯能兼容，则幸久
不能，今以毁去矣’。”魏其不听。

《汉书灌夫传》：“夫为燕相，数岁，坐法免，家居长安。夫不
好文学，喜任侠，已然诺，诸所与交通，无非豪桀大猾，
家累数千万，食客日数十百人。夫家居，卿相侍中宾
客益衰。及窦婴失势，亦欲倚夫引绳排根，生平慕之
后弃者。”

《霍去病传》：“元狩四年，上令大将军青、票骑将军去病，
各五万骑，去病出代郡，青出定襄。去病所斩捕功多
于青，以五千八百户益封，而青不得益封。是后青日
衰，而去病日益贵。青故人门下多去事去病，辄得官
爵，唯独任安不肯去。”

《张汤传》：汤客田甲，虽贾人，有贤操。始汤为小吏，与钱
通，及为大吏而甲。所以责汤行义有烈士之风。
《主父偃传》：“偃方贵幸时，客以千数，及族死，无一人视，
独孔车收葬焉。上闻之，以车为长者。”

《西京杂记》：“平津侯自以布衣为宰相，乃开东阁，营客
馆以招天下之士。其一曰钦贤馆，以待大贤，次曰翘
材馆，以待大才，次曰接士馆，以待国士。其有德任毗
赞，佐理阴阳者，处钦贤之馆。其有才堪九列将军二
千石者，居翘材之馆。其有一介之善，一方之艺，居接
士之馆，而躬自菲薄，所得俸禄以奉待之。”

曹元理尝从友人陈广汉，广汉为之取酒，鹿脯数脔。
元理曰：“此资业之广，何供具之褊？”广汉惭曰：“有仓卒
客，无仓卒主人。”元理曰：“俎上蒸肫一头，厨中荔枝一
盘，皆可以为设。”广汉再拜谢罪。

司马《文园集自叙传》：“相如素与临卭令王吉相善，吉
曰：‘长卿久宦游不遂，而来过我’。于是相如往舍都亭临卭令缪为恭敬，日往朝相如。相如初尚见之，后称
病，使从者谢吉，吉愈益谨肃。临卭中多富人，而卓王
孙家僮八百人，程郑亦数百人。二人乃相谓曰：‘令有
贵客，为具召之’。并召令。令既至，卓氏客以百数，至日”
中谒司马长卿，长卿谢病不能往。临卭令不敢尝食，
自往迎相如。相如不得已强往，一坐尽倾。

《汉书儒林传》：“‘王式字翁思，征为博士。既至，诸博士持
酒肉劳之。博士江公心嫉式，命歌吹，诸生曰：‘歌《骊驹》’。
式曰：‘闻之于师，客歌《骊驹》，主人歌客无庸归’。今日诸
君为主人，日尚早，未可也’。江公曰：‘经何以言之’？式曰：
‘在《曲礼》’。江公曰：‘何狗曲也’？式耻之，阳醉逿墬。式让诸
生曰：‘我本不欲来，诸生彊劝我，竟为竖子所辱’。遂谢”
病免归。

《游侠传》：“楼护为京兆吏数年，甚得名誉。是时王氏方
盛，宾客满门，五侯兄弟争名其客，各有所厚，不得左
右。唯护尽入其门，咸得其驩心，结士大夫，无所不倾
其交。”

《纬略》：汉张竦以列侯居长安，贫无宾客，时好事者从
之质疑问事，论道说书。扬雄家贫嗜酒，人稀至其门，
有好事者载酒馔从学。李楷《述身赋》曰：“座有清谭之
客，门多好事之车。”

《后汉书彭宠传》：光武追铜马北至蓟，宠上谒，自负其
功，意望甚高，光武接之不能满，以此怀不平。光武知
之，以问幽州牧朱浮，浮曰：“王莽为宰衡时，甄丰旦夕
入谋议，时人语曰：‘夜半客，甄长伯’。及莽篡位后，丰意
不平，卒以诛死。光武大笑，以为不至于此。”

《鲍永传》：“永既知更始已亡，封上将军列侯印绶，悉罢
兵，但幅巾，与诸将及同心客百馀人诣河内。”

《周磐传》：“同郡蔡顺以至孝闻。少孤，养母，尝出求薪，有
客卒至，母噬其指，顺即心动，弃薪驰归，跪问其故，母
曰：‘有急客至，吾噬指以悟汝耳’。”

《王丹传》：客初有荐士于丹者，因选举之，而后所举者
陷罪，丹坐以免。客惭惧自绝，而丹终无所言。寻复征
为太子太傅，乃呼客谓曰：“子之自绝，何量丹之薄也。”
不为设食以罚之，相待如旧。

《东观汉记》：“黄香字文彊，为魏郡太守，到官不祭灶求
福，闭门绝客。”

《后汉书郑太传》：“太字公业，拜议郎。天下饥乱，而公业
家有馀资，日引宾客高会倡乐，所赡救者甚众。”
《孔融传》：“融喜，诱益后进，及退闲职，宾客日盈其门，常
叹曰：‘坐上客常满，尊中酒不空，吾无忧矣’。”

《世说新语》：宾客诣陈太丘宿，太丘使元方、季方炊。客
与太丘论议，二人进火，俱委而窃听，炊忘著箄，饭落
釜中。太丘问：“炊何不馏？”元方、季方长跪曰：“大人与客
语，乃俱窃听，炊忘著箄，饭今成糜。”太丘曰：“尔颇有所
识不？”对曰：“仿彿志之。”二子俱说，更相易夺，言无遗失。
太丘曰：“如此，但糜自可，何必饭也。”

《陈蕃传》：蕃年十五，常闲处一室，庭宇芜秽，父友薛勤
来候之，谓蕃曰：“孺子何不洒扫以待宾客？”蕃曰：“大丈
夫处世，当扫除天下，安事一室乎？”

《袁绍传》：“绍有姿貌威容，爱士养名。既累世台司，宾客
所归，皆倾心折节，莫不争赴其庭，士无贵贱，与之抗
礼，缁軿柴毂，填接街陌。”

《列女传》：汉中杨子拒妻，字大英，子仲珍，有高名，常请
客，母盛为供具，从窗中窥，客罢，让之曰：“吾视汝所交
皆不及己，此自损之道也。”后岁馀复请客，皆耆德秀
士，母观之，喜曰：“无忧矣。”

《英雄记》：“袁绍居洛阳西北陬，不妄通宾客，非海内知
名不得相见。”

《魏志王粲传》：“粲徙长安，左中郎将蔡邕见而奇之。时
邕才学显著，贵重朝廷，常车骑填巷，宾客盈坐，闻粲
在门，倒屣迎之。粲至，年既幼弱，容状短小，一坐尽惊。”
《陈登传》：“许汜与刘备并在刘表坐，表与备共论天下
人，氾曰：‘陈元龙湖海之士，豪气不除’。备曰：‘君言豪，宁
有事耶’？曰：‘昔过下邳见元龙，元龙无客主之意，久不’”
相与语，自上大床卧，使客卧下床。备曰：“君有国士之
名，所望君有救世之意，而君求田问舍，言无可采，是
元龙所讳也。何缘当与君语？如小人欲卧百尺楼上，
卧君于地，何但上下床之间耶？”表大笑。

《襄阳耆旧传》：庞德公，襄阳人。诸葛孔明每至公家，独
拜床下。司马德操尝造公，值其渡沔，上先人墓，德操
径入堂上，呼德公妻子使速作黍，徐元直向言：“有客，
即来就公谈论，妻子皆奔走供设。”

《魏略》：刘备屯于樊城，诸葛亮见备，备以诸生意待之。
坐集既毕，众宾皆去，而亮独留，备亦不问其所言。备
性好眊，时适有旄牛尾与备者，备因手自结之，亮乃
进曰：“明将军当复有远志，但结眊而已。”备知亮非常
人，乃投眊而答。由此知亮乃以上客礼之。

《蜀志简雍传》：“雍少与先主有旧，随从周旋。先主至荆
州，雍与糜竺孙乾同为从事中郎，常为谈客。”

君老不奉世子。”曹公深重其言。

《世说新语》：何晏为吏部尚书，有位望。时谈客盈坐，王
弼未弱冠，往见之。晏闻弼名，因条向者胜理语弼曰：
“此理仆以为极，可复得难不？”弼便作难，一坐人便以
为屈。于是弼自为客主数番，皆一坐所不及。

《蜀志张裔传》：“裔字君嗣，丞相亮以为长史，北诣亮谘
事，送者数百，车乘盈路。裔还书与所亲曰：‘近者涉道，
昼夜接宾，不得宁息。人自敬丞相长史，男子张君嗣
附之，疲倦欲死’。”其谈啁流速，皆此类也。

《吴志诸葛瑾传》：“瑾少子融，驻公安，秋冬则射猎讲武，
春夏则延宾高会，每会辄历问宾客，各言其能，乃合
榻促席，量敌选对，或有博奕，或有摴蒱投壶，弓弹，别
部类分，于是甘果继进，清酒徐行，融周流观览，终日
不倦。”

《晋书王浑传》：“浑抚循羁旅，虚怀绥纳，座无空席，门不
停宾，故江东之士，莫不悦附。”

《潘岳传》：“杨骏辅政，高选吏佐，引岳为太傅主簿，骏诛
除名。”初，谯人公孙宏，少孤贫，客田于河阳，善鼓琴，颇
能属文。岳之为河阳令，爱其才艺，待之甚厚。至是，宏
为楚王玮长史，专杀生之政。时骏纲纪皆当从坐，同
署主簿朱振己就戮，岳其夕取急在外，宏言之玮，谓
之“假吏，故得免。”

《贾充传》：“充薨，以外孙韩谧奉充后。谧好学有才思，既
为充嗣，开阁延宾，海内辐凑，贵游豪戚及浮竞之徒，
莫不尽礼事之，或著文章称美。”谧以方贾谊，渤海石
崇、欧阳建，荥阳潘岳，吴国陆机、陆云，兰陵缪征，京兆
杜斌、挚虞，琅邪诸葛诠、弘农王粹，襄城杜育、南阳邹
捷、齐国左思、清河崔基、沛国刘瓌，汝南和郁、周恢，安
平索秀，颍川陈眕，太原郭彰，高阳许猛，彭城刘讷，中
山刘舆、刘琨，皆傅会于谧，号曰“二十四友”，其馀不得
预焉。

《郗超传》：谢安与王坦之尝诣桓温论事，温令超帐中
卧听之，风动帐开，安笑曰：“郗生可谓入幕之宾矣。”
《谢安传》：羊昙者，太山人，知名士也，为安所爱重。安薨
后，辍乐弥年，行不由西州路。尝因石头大醉，扶路唱
乐，不觉至州门。左右白曰：“此西州门。”昙悲感不已，以
马策扣扉，诵曹子建诗曰：“生存华屋处，零落归山丘。”
恸哭而去。

《刘惔传》：“惔雅善言理，简文帝初作相，与王濛并为谈
客，俱蒙上宾礼。”

《王濛传》：“濛性和畅，能言理，辞简而有会。简文帝辅政，
贵幸之，与刘惔号为入室之宾。”

《世说新语》：王、刘每不重蔡公。二人尝诣蔡，语良久，乃
问蔡曰：“公自言何如夷甫？”答曰：“身不如夷甫。”王、刘相
目而笑曰：“公何处不如？”答曰：“夷甫无君辈客。”

孙安国往殷中军许，共论往反精苦，客主无间，左右
进食，冷而复煖者数四，彼我奋掷麈，尾悉脱落，满餐
饭中，宾主遂至，莫忘食。殷乃语孙曰：“卿莫作强口马，
我当穿卿鼻。”孙曰：“卿不见决鼻牛，人当穿卿颊。”
罗君章曾在人家，主人令与坐上客共语，答曰：“相识
已多，不烦复尔。”

王子猷尝行过吴中，见一士大夫家极有好竹。主已
知子猷当往，乃洒埽施设，在厅事坐相待。王肩舆径
造竹下，讽啸良久，主已失望，犹冀还当通，遂直欲出
门。主人大不堪，便令左右闭门不听出。王更以此赏，
主人乃留坐，尽欢而去。

《世说》：补：陶征士居家，凡贵贱造之，有酒辄设。陶若先
醉，便语客：“我醉欲眠，卿可去。”

《尚书故实》：“桓元尝盛陈法书名画，请客观之。客有食
寒具，不濯手而执书画因有污。自是会客不设寒具。”
《宋书。袁粲传》：“粲素寡往来，门无杂客。及受遗当权，四
方辐辏，闲居高卧，一无所接，谈客文士所见，不过一
两人。”

《宋书谢瞻传》：瞻，卫将军晦第三兄也。晦时为宋台右
卫，权遇已重于彭城。还都迎家，宾客辐辏，门巷填咽。
时瞻在家，惊骇谓晦曰：“汝名位未多，而人归趋乃尔。
吾家素以退为业，不愿干豫时事，交游不过亲朋，而
汝遂势倾朝野，此岂门户之福邪？”

《南史刘穆之传》：“穆之爱宾游，坐客恒满布耳目以为
视听。故朝野同异，穆之莫不悉知，虽亲昵短长，皆陈
奏无隐。穆之性奢豪，食必方丈，旦辄为十人馔，未尝
独餐。每至食时，客止十人以还，帐下依常下食，以此
为常。”

《齐竟陵文宣王子良传》：“子良，武帝第二子也。礼才好
士，居不疑之地，倾意宾客，天下才学皆游集焉。”
《刘勔传》：“勔子悛，代始兴王鉴为益州刺史，监益宁二
州诸军事。悛既藉旧恩，尤能承迎权贵，宾客闺房，供
费奢广，罢广司二州，领资贡献，家无留储。在蜀作金
浴瓮，馀金物称是。罢任以本号，还都欲献之。而武帝
晏驾”，郁林新立悛，奉献减少。郁林知之，讽有司收悛付廷尉，将加诛戮。明帝启救之，见原，禁锢终身，虽见
废黜，而宾客日至。

《伏曼容传》：“曼容，平昌安丘人。建武中拜中散大夫。时
明帝不重儒术，曼容宅在瓦官寺东，施高坐于厅事，
有宾客，辄升高坐为讲说，生徒常数十百人。”

玉壶冰谢，𬤝不妄交接，门无杂宾，有时独醉，曰：“入吾
室者但有清风，对吾饮者惟有皓月。”

《梁书王志传》：“志父僧虔，门风多宽恕，志尤惇厚，所历
职不以罪咎劾人。门下客尝盗脱志车幰卖之，志知
而不问，待之如初。宾客游其门者，专覆其过而称其
善。”

《南史梁宗室传》：“长沙宣武王懿，文帝长子也。懿子藻，
大同五年迁中卫将军、开府仪同三司，中书令、侍中
如故。藻性恬静，常以爵禄太过，每思屏退。门庭閴寂，
宾客罕通，简文尤敬爱之。”

南平元襄王伟，文帝第八子也。趋贤重士，常如弗及。
由是四方游士，当时知名者，莫不毕至。疾亟丧明，便
不复出。齐世清溪宫改为芳林苑。天监初，赐伟为第，
又加穿筑，果木珍奇，穷极雕靡，有侔造化。立游客省，
寒暑得宜。冬有笼炉，夏设饮扇，每与宾客游其中，命
从事中郎萧子范为之记。梁藩邸之盛无过焉。伟子
恪，弘雅有风则，姿容端丽，位雍州刺史。年少未闲庶
务，委之群下，百姓每通一辞，数处输钱，方得闻彻。宾
客有江仲举、蔡薳、王台卿、庾仲容四人，俱被接遇，并
有蓄积。故人间歌曰：“江千万，蔡五百，王新车，庾大宅。”
遂达武帝。帝接之曰：“主人愦愦不如客。”寻以庐陵王
代为刺史。恪还奉见，武帝以人间语问之，恪大惭，不
敢一言。后折节学问，所历以善政称。恪弟恭为湘州
刺史，善解吏事，所在见称。而性尚华侈，尢好宾友，酣
宴终辰，坐客满筵，言谈不倦。

始兴忠武王憺文帝第十一子也。为中卫将军中书
令领卫尉卿憺性好谦降意接士常与宾客连榻坐
时论称之。

《任昉传》：“昉好交结，奖进士友，不附之者，亦不称述，得
其延誉者，多见升擢，故衣冠贵游莫不多与交好，坐
上客恒有数十，时人慕之，号曰任君，言如汉之三君
也。”

《何尚之传》：“尚之弟子昌宇，昌宇子敬容，为尚书令，免
职，起为金紫光禄大夫，未拜，又加侍中。敬容旧时宾
客门生喧哗如昔，冀其复用。会稽谢郁致书戒之曰：
‘草莱之人，闻诸道路，君侯已得瞻望朝夕，出入禁门，
醉尉将不敢呵灰然不无其渐甚休敢贺于前，又将
吊也。昔流言裁至，公旦东奔；燕书始来，子孟不入。夫’”
圣贤被虚过以自斥，未有婴时舋而求亲者也。且暴
鳃之鱼，不念杯酌之水；云霄之翼，岂顾笼樊之粮。何
者？所托已盛也。昔君侯纳言加首，鸣玉在腰，回丰貂
以步文昌，耸高蝉而趋武帐，可谓盛矣。不以此时荐
才拔士，少报圣主之恩。今卒如《爰丝》之说，受责见过，
方复欲更窥朝廷，觖望万分，窃不为左右取也。昔窦
婴、杨恽，亦得罪明时，不能谢绝宾客，犹交党援，卒无
后福，终益前祸。仆之所吊，实在于斯。人人所以颇犹
有踵君侯之门者，未必皆感惠怀仁，有灌夫、任安之
义，乃戒翟公之大署，冀君侯之复用也。夫在思过之
日，而挟复用之意，未可为智者说矣。夫君侯宜杜门
念失，无有所通，筑茅茨于锺阜，聊优游以卒岁，见可
怜之意，著待终之情，复仲尼能改之言，惟子贡“更也”
之譬，少戢言于众口，微自救于竹帛，所谓“失之东隅，
收之桑榆”，如此令明主闻知，尚有冀也。仆东皋鄙人
入穴，幸无御窭，耻天下之士，不为执事道之，故披肝
胆，示情素，君侯岂能鉴焉？

《张弘策传》：弘策子缵，大同二年为吏部尚书，与参掌
何敬容不协。敬容居权轴，宾客辐辏，有过诣缵，缵辄
拒不前，曰：“吾不能对何敬容残客。”

《蔡廓传》：廓孙樽，累迁吏部尚书，在选弘简，有名称。又
为侍中，领秘书监。武帝尝谓曰：“卿门旧尚有堪事者
多少？”樽曰：“臣门客沈约、范岫，各已被升擢，此外无人。”
约时为太子少傅，岫为右卫将军。

《鲁悉达传》：悉达弟广达，少慷慨，志立功名，虚心爱士，
宾客自远而至。时江表将帅，各领部曲，动以千数，而
鲁氏尢为多。
《顾野王传》：宣城王为扬州刺史，野王及琅琊王褒并
为宾客，王甚爱其才。野王又善丹青，王于东府起斋，
令野王画古贤，命王褒书赞，时人称为“二绝。”

《侯安都传》：“安都加侍中、征北大将军。自王琳平后，安
都勋庸转大。又自以功安社稷，渐骄矜，招聚文武士，
骑驭驰骋，或命以诗笔，第其高下，以差次赏赐之。文
士则褚玠、马枢、阴铿、张正见、徐伯阳、刘珊、祖孙登，武
士则萧摩诃、裴子烈等，并为之宾，斋内动至千人。”
《三辅决录》：“频阳游殷，字季齐，初为郡功曹。有童子张
既”者，时未知名，为郡书佐。殷察异之，敕既过家，具设

之事。飨讫，以《子楚》托之。

《北史崔亮传》：亮居贫，佣书自业。时陇西李冲当朝任
事，亮族兄光往依之，谓亮曰：“安能久事笔砚而不往
托李氏也？”光言之于冲，冲召亮与语，冲甚奇之，迎为
馆客。

《邢峦传》：“峦族弟卲，坐卧恒在一小屋，果饵之属，或置
之梁上，宾至下而共啖。天姿质素，特安同异，士无贤
愚，皆能倾接，对客或解衣觅虱，且与剧谈公事，归休
恒须宾客日伴。”

《冯元兴传》：“元兴家业贫约，食客恒数十人，同其饥饱，
时人叹尚之。”

《薛辩传》：“辩五世孙端，端从弟子聪，聪弟子善，家素富，
僮仆数百人。兄元信仗气豪侈，每食方丈，坐客恒满，
弦歌不绝。而善独恭己率素，爱乐闲静。”

《裴文举传》：“文举少忠谨，涉猎经史。大统十年，起家奉
朝请。时周文帝诸子年幼，盛简宾友。文举以选与诸
公子游，雅相钦敬，未尝戏狎。”

《珍珠船》刘法寿与弟崇吉及崔道固、刘宾俱归魏，以
法寿为上客，崇吉为次客，崔、刘为下客。

《颜氏家训》：“武烈太子能写真，座上宾客，随宜点缀，即
成数人，以问童孺，皆知姓名矣。”

《北史郑羲传》：“羲孙述祖所在，好为山池，松竹交植，盛
肴馔以待宾客，将迎不倦。”

《任祥传》：“祥子胄，性轻侠，颇敏慧，家本丰财，又多聚敛，
动极豪华，宾客往来，将迎至厚。”

《张保洛传》：“保洛本出南阳西鄂，家世好宾客，尚气侠，
颇为北土所知。”

《裴延儁传》：“延儁从弟良，良从子庆孙，明帝末，立邵郡，
因以庆孙为太守。在郡日，逢岁饥凶，四方游客恒有
百馀，庆孙自以家粮赡之。性虽麤武，爱好文流，与诸
才学之士咸相交结，轻财重义，座客恒满，是以为时
所称。”

《三国典略》：周获梁俘王褒、王充、刘玨、宗懔、殷不害等
至长安，太祖喜曰：“晋氏平吴之利，二陆而已。今定楚
之功，群贤毕至，可谓过之矣。”乃皆厚礼引为宾客。
《唐书。王勃传》：勃道出锺陵，九月九日，都督大宴滕王
阁，宿命其婿作序以夸客，因请纸笔，遍请客莫敢当，
至勃慨然不辞。

《资治通鉴》：王毛仲有宠于元宗，百官附之。一日，毛仲
嫁女，上问何所需，毛仲顿首谢曰：“臣万事已备，但未
得客。”明日，上谓宰相：“朕奴毛仲有婚事，卿等宜与达
官悉诣其第。”既而日中，客未敢举箸，待宋璟久之方
至，先执酒西向拜谢，饮不尽卮，遽称腹痛而归。
《唐书张嘉贞传》：嘉贞性简疏，与人不疑，内旷如也。或
时以此失。有嗜进者，汲引之，能以恩终始。所荐中书
舍人苗延嗣、吕太一，考功员外郎员嘉静，殿中侍御
史崔训，皆位清要，日与议政事，故当时语曰：“令君四
俊，苗、吕崔员。”

《邢君牙传》：君牙为凤翔观察使，布衣张汾者，无绍而
干，君牙轩然坐客上，会吏擿簿书，以盗没钱五万，君
牙怒其欺，汾不谢去曰：“吾在京师，闻邢君牙一时豪
俊，今乃与吏论钱云何？”君牙惭，遽释吏，引为上客，留
月馀，以五百缣为谢。其屈己好士类此。

《武儒衡传》：“儒衡，字延硕，姿状秀伟，不妄言，与人交终
始一节。宰相郑馀庆不事华洁，门下客多垢衣败服，
独儒衡上谒，未尝有所易。以庄词正色见重于馀庆。”
《柳柳州集·送辛殆庶游南郑序》：“辛生专志于学，相国
齐公接礼加等，常为右客。”

《唐书杜𫖮传》：“𫖮举进士，李德裕奏为浙西府宾佐。德
裕贵盛，宾客无敢忤，惟𫖮数谏正之。及谪袁州，叹曰：
‘门下爱我皆如𫖮，吾无今日’。”

《唐国史补》：江淮客刘圆，尝谒江州刺史崔沆，称前拾
遗。沆引坐，徐劝曰：“‘谏官不可自称司直，评事可矣’。须
臾，他客至，圆抑扬曰：‘大理评事刘圆’。沆甚奇之。”
《鸡肋编》：赵叔问为天官侍郎，肥而喜睡，又厌宾客。在
省还家，常挂歇息牌于门首，呼为“三觉侍郎。”谓朝回
饭后归第也。

《摭言》：郭薰者，与丞相于都尉向为砚席之交，及琮居
重地，复绾财赋，薰不能避讥嫌，而乐为夜半客。
《青琐诗话》：唐僖宗时，于化茂颇有学问，依栖中丞蔡
授门馆。一日告去，作《燕离巢》诗云：“旧垒危巢泥已堕，
今年因傍社前归。连云大厦无栖处，更向谁家门户
飞。”主人见诗，怆然复留。

《册府元龟》：“后唐王思同为同州节度使，未几移镇陇
右。思同好文士，无贤不肖，必馆接，贿遗数千万。
晋李从昶为左龙武统军，性好谈笑，喜接宾客，文翰
为赏无虚日。”

周和矩太子太傅凝之父性嗜酒少拘礼节虽素不
知书见文士未尝有慢色必罄家财以延接。

翟光邺家无馀财，宾朋至，则贳酒延之，谈笑终日，略无倦厌，士大夫多归之。

马令《南唐书先主书》：“徐知诰秉政，宽刑法，推恩信，起
延宾亭，以待四方之士。引宋齐丘、骆知祥、王令谋为
馆客，士有羁旅于吴者，皆齿用之。”

《严续传》：“续疾病不乱，与宾客谈论如平常。”

《颜诩传》：“诩每延宾侣，寓门下者常十数，诩晨暮延揖，
饮馔笑语，未尝不躬自接对。诩闻子弟有与宾客戏
者，未尝面责，手写韦昭《博奕论》，署于屋壁，使之自愧。”
《韩熙载传》：“熙载畜女乐四十馀人，不加检束，恣其出
入，与宾客聚杂。后主累欲相之，而恶其如此，乃左授
右庶子分司。”

陆游《南唐书宋齐丘传》：“元宗即位，召拜太保、中书令，
与周宗并相。齐丘之客最亲厚者陈觉，元宗亦以为
才。冯延己、延鲁、魏岑、查文徽与觉深相附结，内主齐
丘，时人谓之‘五鬼’。”

《宋史赵逢传》：“逢父崇，事刘守光为牙校。周德威平幽
州，因诛崇。逢尚幼，德威录为部曲，令与诸子同就学。
及德威战没，逢乃游学河朔间。久之西游，客凤翔李
从曮门下。从曮卒，益领节制，逢又依之。”

《北汉世家赵文度传》：“文度，蓟州渔阳人。父玉，尝客沧
州，依节度判官吕兖。刘守光破沧州，收兖亲属尽戮
之。兖之子琦年十四，玉负之以逃，至太原，变姓名，丐
衣食以给琦。琦，后唐同光初为藩郡从事。当时燕赵
之士以玉能存吕氏之孤，翕然称之。明宗朝，琦至职
方员外郎知杂。清泰中，琦为给事中、端明殿学士，玉”
已卒矣。文度入洛举进士，琦荐于主司马裔孙，擢甲
科，历徐、兖、陈、许四镇从事。

《张去华传》：去华父谊，长兴中，和凝掌贡举，谊举进士。
晋天福初，凝拜端明殿学士，署门不接宾客。谊闻之，
即日致书于凝，以为四方利害所宜询访，若不接宾
客，聋瞽耳目，坐亏职业，其可乎。凝大奇之。

《向拱传》：“拱字星民，怀州河内人。少倜傥负气，弱冠以
策干汉祖，汉祖不纳，客于周祖门下。及周祖领节镇，
署拱知客押牙。周祖即位，授宫苑使。”

《南唐世家》：舒元事李景，为淮南北面招讨使。周师围
寿春，景以陈觉为监军，总军政。元素与觉有隙，觉密
表谮元于景，信之，立遣大将杨守忠代元。元愤怒，自
以战功高，又不忍负景，欲自杀，门下客宋洎谏曰：“大
丈夫何往不取富贵，岂必为妻子死哉！”元听之，将其
众归世宗，景尽诛其妻子。

《田敏传》：“敏解官归乡，有良田数十顷，多酿美酒，待宾
客，体强少疾，徒步往来闾巷间，不以杖。”

《符彦卿传》：“彦卿性不饮酒，颇谦恭下士，对宾客终日
谈笑，不及世务，不伐战功。居洛阳七八年，每春月，乘
小驷，从家僮一二，游僧寺名园，优游自适。”

《薛居正传》：“居正父仁谦，周太祖宾客。”

《李崇矩传》：“有郑伸者，客崇矩门下仅十年，性险诐无
行，崇矩待之渐薄，伸御之，因上书告崇矩阴事。崇矩
不能自明，太祖释不问，出为镇国军节度。赐伸同进
士出身，以为酸枣主簿，仍赐器币、袭衣、银带。”

《楚昭辅传》：昭辅性勤介，人不敢干以私，然颇吝啬，前
后赐予万计，悉聚而畜之。尝引宾客故旧至藏中纵
观，且曰：“吾无汗马劳，徒以际会得此。吾为国家守，尔
后当献于上。”及罢机务，悉以市善田宅，时论鄙之。
《裴庄传》：庄晚年退居，接宾客，终日无倦。

《道山清话》：国初时，有张佖者，随李煜入朝。太宗时，佖
在史馆，家常多食客。一日，上问：“卿何宾客之多，每日
聚说何事？”佖曰：“臣之亲旧多客都下，贫乏绝粮。臣累
轻而俸有馀，故常过臣饭，止菜羹而已。臣愧菲薄，而
彼更以为羹美，故其来也不得而拒之。”七日，上遣快
行家一人，伺其食时，直入其家，佖方对客饭，于是即
其座上取一客之食以进。果止粝饭菜羹，仍皆麤璺
陶器。上喜其不隐，时号“菜羹张家。”

《墨客挥犀》：许怀德为殿帅，尝有一举人，因怀德乳姥
求为门客，怀德许之。举子曳襕拜于庭下，怀德据坐
受之。人谓怀德武人，不知事体。密谓之曰：“举人无没
阶之礼，只少降接也。”怀德应之曰：“我得打乳姥关节，
秀才只消如此待之。”

《厚德录》：陈秦国公省华三子已贵，秦公尚无恙，每宾
客至其家，尧佐及仲季子侍立左右，坐客踧踖不安，
求去，秦公笑曰：“此儿子辈尔。”后天下皆以秦公教子
为法，而以《陈氏世家》为荣。

《梦溪笔谈》：“林逋隐居杭州孤山，常畜两鹤，纵之则飞
入云霄，盘旋久之，复入笼中。逋常汎小艇游西湖诸
寺，有客至逋所居，则一童子出应门，延客坐，为开笼
纵鹤，良久，逋必掉小船而归，盖常以鹤飞为验也。”
《遵尧录》：“左司谏、知制诰王禹偁尝上言，请群官候见
宰相，朝罢于政事堂同时接见宾客，以防请托。”诏从
之。右正言、直史馆谢泌言，以为：“如此，是疑大臣以私
也。古人有言曰：‘疑则勿用，用则勿疑’。今天下至广，万

左右大臣，使非其人，当斥而去之。既得其人，任之以
政，又何疑耶？今请不得本厅接见宾客，以防请托，非
陛下推赤心待大臣之意。”太宗览奏，嘉叹之。即追还
前诏，令丞相、枢密使接见宾客如故，仍以泌所上书
送史馆。

《玉照新志》：“卢多逊门下士有种英、苏冠者，平生最器
重之。得罪之后，宾客云散，独英、冠二人徒步送抵天
涯而还。英后易名放，即明逸。冠易名易简，魁天下，为
参知政事。”

《宋史李昉传》：“昉和厚多恕，不念旧恶，好接宾客，江南
士大夫归朝者多从之游。”

《吕溱传》：溱开敏善议论，一时名辈皆推许。然自贵重，
在杭州接宾客不过数语，时目为“七字舍人”云。
《马全义传》：全义子知节，历官宣徽南院使，知枢密院
事。知节将家子，慷慨以武力智谋自许。又能好书，宾
友儒者，所与善厚，必一时豪杰，论事謇謇未尝有所
顾忌。故闻其风者，亦知其为正直云。

《郎简传》：“简，临安人，以尚书工部侍郎致仕，性和易，喜
宾客，即钱塘城北治园庐，自号武林居士。”

《王旦传》：“旦为相，宾客满堂，无敢以私请。察可与言及
素知名者，数月后召与语，询访四方利病，或使疏其
言而献之，观才之所长，密籍其名，其人复来不见也。”
《丁谓传》：“谓善谈笑，尤喜为诗，至于图画博奕音律，无
不洞晓。每休沐，会宾客，尽陈之听，人人自便。而谓从
容应接于其间，莫能出其意者。”

《李至传》：“至刚严简重，人士罕登其门。”

《李沆传》：沆为相，接宾客常寡言。马亮与沆同年生，又
与其弟维善，语维曰：“外议以大兄为无口匏。维乘间
达亮语沆曰：‘吾非不知也，然今之朝士得升殿言事，
上封论奏，了无壅蔽，多下有司，皆见之矣。若邦国大
事，北有契丹，西有夏人，日旰条议所以备御之策，非
不详究，荐绅如李宗谔、赵安仁皆时之英秀，与之谈’”，
犹不能启发吾意。自馀通籍之子，坐起拜揖，尚周章
失次，即席必自论功最，以希宠奖，此有何策而与之
接语哉？苟屈意妄言，即世所谓“笼罩”“笼罩”之事，仆病
未能也。

《黄鉴传》：“鉴字唐卿，少敏慧过人，举进士，补桂阳监判
官，为国子监直讲，同郡杨亿尤善其文词，延置门下，
由是知名。”

《范镇传》：镇字景仁，成都华阳人。薛奎守蜀，一见爱之，
馆于府舍，俾与子弟讲学。镇益自谦退，每步行趋府
门，逾年，人不知其为帅客也。及还朝，载以俱。有问奎
入蜀何所得。曰：“得一伟人，当以文学名世。”

《闻见前录》：“张文定公齐贤，河南人。少为举子，贫甚，客
河南尹张全义门下，饮啖兼数人，自言平时未尝饱。”
《宋史。陈尧佐传》：“尧叟掌枢机，弟尧佐直史馆，尧咨知
制诰，与省华同在北省，诸孙任官者十数人，宗亲登
科者又数人，荣盛无比。宾客至，尧叟兄弟侍立省华
侧，客不自安，多引去。”

《吕蒙正传》：富言者，蒙正之客也。一日白曰：“儿子十许
岁，欲令入书院，事廷评太祝。”蒙正许之。及见，惊曰：“此
儿他日名位与吾相似，而勋业远过于吾。”令与诸子
同学，供给甚厚。言之子，即弼也。后弼两入相，亦以司
徒致仕。其知人类如此。

《靳怀德传》：“怀德本名湘，素游寇准之门。准父名湘，景
德中，准方为相，怀德乃改名焉。”

《向敏中传》：天禧初，进右仆射。是日翰林学士李宗谔
当对，帝曰：“朕自即位未尝除仆射，今命敏中，此殊命
也。”敏中应甚喜。又曰：“敏中今日贺客必多，卿往视之，
勿言朕意也。”宗谔既至，敏中谢客，门阑寂然。使人问
庖中：“今日有亲友饮宴否？亦无一人。明日具以所见
对。帝曰：‘向敏中大耐官职’。”

《王超传》：“超子德用为武宁军节度使，徐州大都督府
长史。有言德用市马于府州者，降右千牛卫上将军，
知随州。州置判官，家人皆惶恐。德用举止言色如平
时，惟不接宾客而已。”

《张存传》：“存以吏部侍郎致仕，凡十五年，积迁礼部尚
书。家居矜庄，子孙非正衣冠不见，与宾友燕接，垂足
危坐，终日未尝倾倚。”

《沈遘传》：“遘知开封府，迁龙图阁直学士。蚤作视事，逮
午而毕。出与亲旧还往，从容燕笑，沛然有馀暇。士大
夫交称其能。”

《清波杂志》：“张芸叟曰：‘申公知人，故多得于下僚。家有
茶罗子，一银饰，一金饰，一棕栏。方接客，索银罗子，常
客也，金罗子，禁近也。棕栏则公辅必矣。家人常挨排
于屏间以候之’。”

《退朝录》：杜祁公休𨓆居南都，客至无不见，止服衫帽，
尝曰：“七十致政，可用高士服乎？”

《宋史王琪传》：“琪性孤介，每疾俗吏饰厨传以沽名誉，
故待宾客颇阔略，间造飞语起谤，终不自恤《张洞传》：“洞为颍州推官，晏殊知永兴军，奏管勾机宜
文字。殊儒臣喜客，游其门者皆名士，尤深敬洞。改大
理丞，知巩县。会殊留守西京，复奏知司录。殊晚节骤
用刑，幕府无敢言。洞平居与殊赋诗饮酒，倾倒无不
至，当事”有官责。持议甚坚。殊为阻止。洞亦自以不负
其知。

《谢绛传》：“绛为人修洁酝藉，喜宾客，以故卒之日，家无
馀赀。”

《仲简传》：“简字畏之，扬州江都人。以贫佣书杨亿门下，
亿教以诗赋，遂举进士，历天章阁待制。”

《阎守恭传》：“守恭，并州榆次人，往来负贩于并、汾间，应
募隶拱圣军，擢殿前押班。明道中，落军职，以德州刺
史为永兴军兵马钤辖，徙并代路。在并州，因春社会
宾客，曰：‘守恭，太原一贫民尔，徒步位刺史，老，复官乡
里，逾分多矣。今日与卿辈诀’。后十日卒。”

《石熙载传》：“熙载子中立，历参知政事，以太子少傅致
仕。中立练习台阁故事，不汲汲近名。喜宾客，客至必
与饮酒，醉乃得去。初，家产岁入百万钱，末年费几尽。
既死，其家至不能办丧。”

《陈执中传》：“执中在中书八年，人莫敢干以私，四方问
遗不及门，惟殿前都指挥郭承祐数至其家，为御史
所言。遂诏中书、枢密自今非聚厅无见宾客。”

《名臣言行录外集》：邵康节先生每出，人皆倒屣迎致，
虽儿童奴隶，皆知尊奉。每到一家，子弟家人争具酒
馔，问其所欲，不复呼姓氏，但曰：“吾家先生至也。”虽闺
门骨肉间事有未决者，亦求教先生以至诚，为之开
谕，莫不悦服。十馀家如先生所居安乐窝，以待其来，
谓之“行窝。”

《闻见前录》：熙宁癸丑，大名王荀龙字仲贤，入洛见康
节议论劲正，有过人者，康节喜之，和其诗曰：“车从赏
花来北京，耿君先期己驰情。此时陨霜奈何重，今岁
开花徒有声。既辱佳章当坠刺，宁无累句代通名。天
之美才应自惜，料得不为时虚生。”仲贤，魏公客也，因
出魏公送行诗，颜体大书，极奇伟。康节曰：“吾少日喜
作大字。”李挺之曰：“学书妨学道。”故尝有诗云：“忆昔初
学大字时，学人饮酒与吟诗。若非益友推金石，四十
五岁成一非。”仲贤又诵魏公诗云：“春去花丛胡蝶乱，
雨馀蔬圃桔槔闲。”康节爱之曰：“怨而不伤，婉而成章
之言也。”仲贤之子名岩叟，字彦霖。元祐初，自知定州
安喜县召为监察御史，有直声，后位签书枢密院。彦
霖父子皆魏公之客，魏公定相州，荐彦霖为属。韩康
公代魏公，康公欲留彦霖，彦霖谢曰：“某魏公之客，不
愿出他门也。”士君子称之。

陕西豪士刘易，多游边，喜谈兵。宝元、康定间，韩魏公
宣抚五路，荐于朝，赐“处士”号。易善作诗，魏公为书，或
不可其意，则发怒洗去，魏公欣然，再书不惮。尹师鲁
帅平凉，延易府第尊礼之。狄武襄代师鲁，遇之亦厚。
每燕设，易嗜食苦马菜，不得即叫怒无礼，边城无之，
狄公为求于内郡。后每宴集，终日唯以此菜啖之。易
不能堪。方设常馔。时称“狄公善制”也。

《青琐诗话》：韩魏公镇真定时，有门客彭知方为酒使，
逾垣宿于室。门吏报公，公不究，为《种竹诗》曰：“殷勤洗
濯加培植，莫遣狂枝乱出墙。”客见其诗，愧甚，乃和公
诗云：“主人若也怜高节，莫为狂枝赠一柯。”公特以百
缗，遣一指使，呼吏报都下，市一女奴赠之。公之爱士
待客皆如此。

《宋史蔡挺传》：“挺官枢密副使，初为富弼、范仲淹客，颇
泄其几事于吕夷简以自售。”

《世说补》：滕达道微时，为范文正馆客，常私就狭邪饮，
范病之。一夕，候其出，径坐达道书室，明烛读书，以俟
其至。达道大醉，竟入长揖，问：“范公读何书”，曰：《汉书》。复
问：“汉高祖何如人”，范逡巡走入。

《宋史司马光传》：光自见言行计从，欲以身殉社稷，躬
亲庶务，不舍昼夜。宾客见其体羸，举诸葛亮食少事
烦以为戒，光曰：“死生命也！”为之益力。病革，不复自觉，
谆谆如梦中语，然皆朝廷天下事也。

《闻见前录》：司马温公通判太原时，月给酒馈待宾客
外辄不请。

《蒋氏日录》：“范丞相在永州，闭门独处，人稀识面。客若
欲见者，或出则问寒暄而已。家童扫榻具枕，揖客解
带，对卧良久，鼻息如雷霆。客自度未起，亦熟睡睡觉，
常及暮乃去。”

《世说补》：“苏子瞻在黄州及岭外，每旦起不招客与语，
必出访客，所与游亦不尽择，各随其人高下，谈谐放
荡，不复为畛畦。有不能谈者，则彊之使说鬼。或辞无
有，则曰：‘姑妄言之’。”

《贤奕编》：东坡谪齐安，日用不过百五十钱，每月朔取
钱四千五百，计日分之，贮其馀以待宾客云。

《宋史梁师成传》：“师成字守道，慧黠习文法，稍知书实
不能文，而高自标榜，自言苏轼出子。是时天下禁诵
轼文，其尺牍在人间者皆毁去，师成诉于帝曰：‘先臣何罪’？自是轼之文乃稍出。以翰墨为己任，四方儁秀
名士必招致门下，往往遭点污。多寘书画卷轴于外
舍，邀宾客纵观，得其题识合意者，辄密加汲引，执政”
侍从，可阶而升。王黼父事之，虽蔡京父子亦谄附焉，
都人目为“隐相。”

《蔡京传》：京子翛，宣和中拜礼部尚书，兼侍讲。时翛弟
兄亦知事势日异，其客傅墨卿、孙傅等复语之曰：“天
下事必败，蔡氏必破，当亟为计。”翛心然之，密与攸议，
稍持正论，故与京异。然皆蓄缩不敢明言，遂引吴敏、
李纲、李光、杨时等用之，以挽物情。

《朱子语类》：蔡京晚岁渐觉事势狼狈，亦有隐忧。其从
子应之自兴化来，因访问近日有甚人才。应之愕然
曰：“今天下人才尽在太师陶铸中，某何人敢当此问？”
京曰：“不然。觉得目前尽是面谀脱取官职去底人，恐
山林间有人才欲得知。”应之曰：“太师之问及此，则某
不敢不对。”福州有张觷，字柔直者，抱负不苟。觷平日
与应之相好，时适赴吏部，应之因举其人以告，遂宾
致之为塾客，然亦未暇与之相接。柔直以师道自尊，
待诸生严厉异于他客，诸生已不能堪，一日，呼之来
前曰：“汝曹曾学走乎？”诸生曰：“某寻常闻先生长者之
教，但令缓行。”柔直曰：“天下被汝翁作坏了，早晚贼发
火起，首先到汝家。若学得走，缓急可”以逃死。诸子大
惊，走告其父曰：“先生忽心恙”云云。京闻之，瞿然曰：“此
非汝所知也。”即入书院与柔直倾倒，因访策焉。柔直
曰：“今日救时已是迟了，只有收拾人才是第一义。”京
因叩其所知，遂以龟山为对。龟山自是始有是命。
《蓼花洲闲录》：蔡鲁公喜接宾客，终日酬酢不倦，家居
遇宾客，少闲必至子弟学舍，与塾师从容燕笑。蔡元
度禀气弱，畏见宾客，每不得已，一再见则如啜茶，多
退必呕吐。尝云：“家兄一日无客到则病，某一日接客
则病。”

《清波杂志》：石林为蔡京客，故《避暑录》所书政、宣间事，
尊京曰“鲁公”，凡及蔡氏，每委曲回护，而于元祐斥司
马温公名，何也？建炎、绍兴初，仕宦者供家状，有不系
蔡京王黼等亲党一项。今日江湖从学者，人人讳道
是门生，石林其矫一时之弊耶。